
Ökológiai gazdálkodás a Szigetközben

Magyarország „legnagyobb szigete” a Szigetköz, mely egy sajátos ökológiával rendelkező hordalékkúp. A kistájról szóló szakirodalmak felkutatása és áttekintése során folyton-folyvást a Bős-Nagymarosi Erőműrendszerbe, s annak felépülését követő negatív hatásaival találkoztam. Az antropogén hatások miatt a táj ökológiája veszélybe került, az ökológiai egyensúly felbomlása óriási károkat okoz, és még okozhat az élővilágában, illetve a gazdasági termelésben. Ezért szükség van a táj rehabilitációjára egy olyan környezettervezés során, mely az ökológiai hálózat minden tagjának megfelelő lehet. A Duna szabályozását követően a terület nagy részén a szárazsággal, a talajok minőségének romlásával küzdenek az ott élők. A gazdáknak átmeneti megoldást szolgálhat a mesterséges anyagok használata, hogy termésátlagukat növeljék, de hosszú távon a talaj tönkretételét jelenti.
Az „öko-” olyan gazdálkodási forma, amely a termelés során mellőzi a mesterségesen előállított segédanyagokat, továbbá a természetben kialakult önszabályozó folyamatokra építi tevékenységét. A Szigetközben az ökogazdálkodás elenyészően kicsi. A tájon megközelítőleg 30100 hektár területen gazdálkodnak, ebből durván 200 hektáron folytatnak ökogazdálkodást, tehát jóval kevesebb mint 1 százalékán. A Biokontroll Hungaria Nonprofit Kft-től kértem tájékoztatást: mindösszesen 3 gazdálkodóról kaptam információt, akik hivatalosan ökotermelők az érintett területen. A gazdákkal készült interjúk során egyértelművé vált számomra, hogy addig nem fog az ökoterületek száma növekedni a Szigetközben (hasonló tendencia jellemző az egész országra is), míg a termelőknek biztos jövőt, gazdasági hátteret, piacot nem biztosítanak. A Szigetköz természeti adottságait kihasználva a szántóföldi gazdaságok nagy arányban jelen vannak, viszont az állattartás kis számban fordul elő. Ez a szerkezet nem kedvező az ökogazdálkodásnak. Előnyös lenne az állattartás ösztönzése, mivel földművelés és állattartás együttes megléte esetén könnyebb kiépíteni egy ökogazdálkodást.
Az ökológiai gazdálkodás során az alternatív energiák felhasználását helyezik előtérbe. A kistájon számos lehetőség „kínálkozik”: szél energia (jelenleg is nagyfokú kihasználtság a terület Ny-i részén), geotermikus energia, bioenergia. Továbbá a jelenleg szárazsággal küzdő gazdáknak megoldást adhatna a nádgyökérzónás szennyvíztisztító rendszer elterjedése, melynek köszönhetően a tisztított vizet fel lehet használni öntözésre.



